# **Informácia o priebehu rokovania**

# **Rady vlády Slovenskej republiky na podporu exportu a investícii z 15. marca 2017**

 Rokovanie Rady vlády Slovenskej republiky na podporu exportu a investícii (ďalej len „Rada“) otvorili spolupredsedovia **Miroslav Lajčák, minister zahraničných vecí a európskych záležitostí SR**, ktorý rokovanie viedol a **Rastislav Chovanec, štátny tajomník Ministerstva hospodárstva SR**. Na základe rozhodnutia vlády zo dňa 2. novembra 2016 je aktuálny počet členov Rady 14, z toho 2 spolupredsedovia a 8 členov (t.j. 10 členov s hlasovacím právom). Tajomníčka Rady je členkou Rady bez hlasovacieho práva a štatutárni zástupcovia Slovenskej agentúry pre rozvoj investícií a obchodu, Slovak Business Agency a Slovenskej záručnej a rozvojovej banky sú členmi Rady s poradným hlasom. Keďže k 1.1.2017 zanikla Slovenská agentúra pre cestovný ruch, ktorej zástupca mal tiež poradný hlas, tento sa už na rokovaní Rady nezúčastnil a Rada odsúhlasila návrh ministra dopravy a výstavby odvolať zástupcu SACR a nahradiť ho zástupcom MDaV SR.

Minister konštatoval, že na 1. rokovaní Rady v roku 2017 je podľa prezenčnej listiny prítomných 10 členov s hlasovacím právom, čím bola splnená podmienka pre uznášaniaschopnosť Rady (t.j. účasť aspoň 6 členov Rady).

**Minister M. Lajčák** privítal prítomných členov Rady a hostí. Vyjadril presvedčenie, že prevaha zástupcov podnikateľskej komunity v rade bude mať pozitívny vplyv na kvalitu diskusie a rozvoj dialógu štátu a podnikateľskej sféry.

Následne minister prítomným predstavil agendu 1. rokovania Rady v roku 2017. Uviedol, že k prvým dvom bodom očakáva substantívnu diskusiu, avšak rovnako je možné vyjadriť sa k materiálom predloženým na vedomie.

**Bod 1: Schválenie programu**

**Program rokovania:**

1. **Schválenie programu**

**A. Materiály, ku ktorým navrhujeme substantívnu diskusiu:**

1. **Návrhy inovatívnych foriem kapacitného posilnenia ekonomickej diplomacie *(ústna informácia MZVaEZ SR)***
2. **Východiská pre vypracovanie Bielej knihy proexportnej politiky 2017 *(MH SR)***

**B. Materiály na vedomie:**

1. **Plnenie opatrení na podporu implementácie Stratégie vonkajších ekonomických vzťahov SR na obdobie 2014 - 2020 (stav k 31.12.2016) *(MH SR)***
2. **Informácia o stave rokovaní o dohode o Transatlantickom obchodnom a investičnom partnerstve medzi EÚ a Spojenými štátmi americkými *(MH SR)***
3. **Informácia o stave rokovaní o dohodách o voľnom obchode medzi EÚ a tretími krajinami (najmä TTIP, Mercosur, Japonsko), ako aj pripravovaných rokovaniach o dohodách o voľnom obchode s Austráliou, Novým Zélandom, Filipínami a ďalšími krajinami *(MH SR)***
4. **Nástroje vonkajšej pomoci EÚ v gescii rezortu MZVaEZ SR a návrh opatrení na zlepšenie zapojenia slovenských podnikateľských subjektov, štátnej a verejnej správy do projektov v novom rozpočtovom období EÚ 2014 – 2020 *(MZVaEZ SR)***
5. **Správa o stave a výsledkoch ekonomickej diplomacie za rok 2016 *(MZVaEZ SR)***

**Rôzne:**

1. **Informácia o realizácii Národného dňa na EXPO 2017 v Astane *(ústna informácia MiZVaEZ SR)***
2. **Príprava návrhu na odvolanie zástupcu SACR a menovanie zástupcu MDaV SR do RVPEI a návrhu príslušnej zmeny štatútu RVPEI v súvislosti so zmenou kompetencií *(ústna informácia MiZVaEZ SR)***

**Rada jednohlasne schválila program 1. rokovania Rady bez výhrad a návrhov na zmenu programu.**

**Bod 2. Návrhy inovatívnych foriem kapacitného posilnenia ekonomickej diplomacie**

 Materiál uviedol minister M. Lajčák, ktorý podčiarkol, že identifikovanie nových inovatívnych foriem a možností kapacitného posilnenia ekonomickej diplomacie, v úzkej spolupráci s  ministerstvami, agentúrami a predovšetkým so zástupcami podnikateľskej sféry, považuje za mimoriadne dôležité. Finančné možnosti štátu nás vedú k tomu, že je potrebné fungovať vo väčšej synergii pri vyššej efektivite vynakladania disponibilných verejných finančných prostriedkov. Teda pracovať lepšie v rámci disponibilných prostriedkov. Konštatoval, že za podnikateľskú sféru zaslala svoje návrhy len SOPK a Asociácia priemyselných zväzov. Vyjadril presvedčenie**, že aj ostatní zástupcovia podnikateľov sa konštruktívne zapoja do diskusie.** MZVaEZ SR svoje námety zhrnulo v materiáli „Zameranie ekonomickej diplomacie v oblasti bilaterálnych a multilaterálnych vzťahov do roku 2020“ a tieto boli východiskom a inšpiráciou aj pre mnohé návrhy, ktoré MZVaEZ SR dostalo od ostatných členov. Uviedol, že MZVaEZ SR už zaviedlo do praxe viaceré konkrétne nové systémové prvky na podporu ekonomickej diplomacie. Patrí k nim, medzi iným napríklad **projektová schéma ekonomickej diplomacie** na realizáciu podujatí pre podnikateľov so záujmom o zahraničné trhy, určená pre zastupiteľské úrady SR. V roku 2016 bolo takto zrealizovaných **23 projektov
v 17 krajinách** za účasti zastupiteľských úradov a partnerov z podnikateľského sektora vo výške cca 100 000 Eur a v roku **2017** už bolo schválených **12 nových projektov vo výške 50 000 Eur**.

 Systémovú zmenu predstavuje aj rozvíjanie nových foriem fungovania ekonomickej diplomacie, najmä jej inovačnej dimenzie. **V USA sme zriadili Obchodnú radu**, ktorá je príkladom verejno-súkromného partnerstva. **Vo Fínsku** sme zriadili prvý **inovačný styčný úrad** v jednom z najväčších svetových vedecko-technologických parkov, ktorý predstavuje vytvorenie platformy pre angažovanie sa slovenských vedeckých a priemyselných subjektov. **Inovačnú agendu vnímam ako najdynamickejšiu oblasť ekonomickej diplomacie a naším zámerom je ďalej ju rozvíjať.** Služby ekonomickej diplomacie pre podnikateľskú sféru rozširuje aj **podnikateľské centrum ministerstva** s celou škálou informačných, poradenských a asistenčných služieb.

 MZVaEZ SR v partnerstve s MH SR/SARIO a SOPK aktívne pripravuje **konkrétne sektorovo zamerané podnikateľské misie**, spojené **so zahraničnými pracovnými cestami najvyšších ústavných činiteľov SR** do krajín našich obchodných a investičných záujmov. Možnosť účasti na týchto misiách je vysoko hodnotená našimi podnikateľmi a teší sa veľkému záujmu.

 Minister uviedol, že očakáva k tejto téme živú diskusiu **predovšetkým od členov, ktorí nezaslali svoje písomné návrhy. Pripomenul, že do 1. augusta 2017 má MZVaEZ SR ambíciu pripraviť materiál, zameraný na inovatívne formy ekonomickej diplomacie, ktorý predloží na rokovanie Rady. Všetkými návrhmi, ktoré vzídu z rokovania Rady sa bude na pracovnej úrovni zaoberať pracovná skupina Rady. Jej výstupy budú podkladom pre prípravu materiálu.**

 Úvodom diskusie **predseda Klubu 500** **Vladimír Soták** konštatoval, že má dobré skúsenosti s komunikáciou so ZÚ SR a krajina má silnú diplomaciu, ktorá vychádza v ústrety požiadavkám podnikateľov. Uviedol však, že niekedy nie je dobrá komunikácia medzi veľvyslancom a ekonomickým diplomatom. Sťažoval sa na neexistujúcu podporu štátu na účasť našich firiem na veľtrhoch a výstavách. Na strojárenskom veľtrhu v Brne bol podľa neho stánok SK malý. Podčiarkol význam účasti na podujatí, ako sú napríklad Slovenské dni v Českej republike *(Pozn.: jeden zo schválených projektov ekonomickej diplomacie na rok 2017 sa týka práve podpory tohto podujatia).* Sťažoval sa na to, že podnikateľské misie s ústavnými činiteľmi nie sú dobre pripravené a v časovom predstihu chýbajú informácie o týchto misiách.

 **Podpredseda SOPK Július Kostolný** reagoval na úvodné slová ministra ohľadom hľadania ciest skvalitnenia ekonomickej diplomacie bez navýšenia financovania konštatovaním, že odvody do štátneho rozpočtu rastú a podnikatelia očakávajú spätnú väzbu – kvalitnejšie služby štátu. Oproti porovnateľným krajinám má SR poddimenzovanú ekonomickú diplomaciu a treba sa zamyslieť aj nad diverzifikáciou siete. Veľkým problémom pre partnerov našich firiem alebo potenciálnych zamestnancov vo veľkých krajinách (CN, RU, UA) je vybavovanie víz. Napríklad HU má už 60 vízových centier a PL až 80. Česko svojou ústretovou vízovou politikou získalo v minulom roku 370 000 turistov z Číny a je predpoklad ich nárastu t.r. na 1 milión. Je potrebné zvážiť možnosti vytvárania „SK domov“ na prezentáciu krajiny a podporu vybavovania víz. Priemysel, ktorý potrebuje pracovnú silu zo zahraničia, má veľké problémy s vybavovaním víz. V tejto súvislosti je nevyhnutné zabezpečiť personálnu i finančnú podporu v danej oblasti.

 **Prezident Asociácie priemyselných zväzov Alexej Beljajev** uviedol, že pri rozhodovaní o sieti ekonomickej diplomacie je dôležité rovnako strategické, tak aj ekonomické hľadisko. Ďalej konštatoval, že podpora malých a stredných podnikov (MSP) zo strany štátu je mimoriadne slabá. Chýba podpora vedy a výskumu, na ktorom závisí konkurencieschopnosť produkcie a rovnako aj podpora následnej prezentácie našich firiem na veľtrhoch a výstavách.

 Minister **M. Lajčák** reagoval na kritiku prípravy podnikateľských misií. Uviedol, že takmer každá pracovná či oficiálna cesta ústavného činiteľa je už sprevádzaná podnikateľskou misiou a SARIO, prípadne SOPK, delegácie a rokovania pripravujú kvalitne a na úrovni. Minister **M. Lajčák** taktiež reagoval na otázku ohľadom uľahčovania vybavovania víz vo veľkých krajinách. MZVaEZ SR už realizuje pilotné projekty v tejto oblasti, doteraz sme však nedostali jasné zadanie podnikateľov.

**Člen Výboru európskych záležitostí a zahraničných vzťahov Republikovej únie zamestnávateľov (RÚZ)** **M. Benko** ocenil a upriamil pozornosť na materiál MZVaEZ SR venovaný nástrojom vonkajšej pomoci EÚ. Spomenul pozitívne príklady aktivít našich firiem v Keni, avšak uviedol zároveň, že naše firmy využívajú len mizivý zlomok tých nástrojov a prostriedkov, ktoré dáva EÚ k dispozícii v rámci programov, ako je napríklad IPA. Slovensko nemá vypracovaný systém lobingu a informovanosť medzi podnikateľmi je nízka.

**Prezident Slovenskej asociácie malých podnikov** **(SAMP)** **Vladimír Sirotka** predstavil členom Rady materiál, ktorý spracovala pracovná skupina zložená zo zástupcov SAMP, APZ, SŽK, SARIO, SAF, PAS, SBA a ZSPS. Jeho cieľom je upozorniť na problémy, s ktorými sa stretávajú predovšetkým malé a stredné podniky, ktoré zabezpečujú 72% trhu práce, pri internacionalizácii svojich aktivít. V oblasti účtovania DPH či meškania s výplatou nadmerného odpočtu DPH materiál navrhuje prijatie konkrétnych opatrení. Odporúča ďalej vytvoriť register potencionálnych a existujúcich exportérov, ktorý by mal slúžiť aj na výber MSP a živnostníkov pre zapojenie do podporných programov v oblasti exportu. Materiál taktiež navrhuje vytvoriť účinný právny nástroj na zabezpečenie rovnakých podmienok v oblasti cezhraničného poskytovania služieb, spolu s náležitou sociálnou ochranou vyslaných pracovníkov. V oblasti dopravy navrhuje zjednotiť systém diaľničných známok v ČŠ EÚ. Problémom pre MSP je taktiež dostupnosť noriem členských štátov EÚ v slovenskom jazyku. Materiál tiež podčiarkuje potrebu proexportného vzdelávania MSP a pozývania zástupcov MSP na zahraničné obchodné misie spojené s cestami vládnych činiteľov.

Na prednesený materiál SAMP reagoval minister financií SR **Peter Kažimír**, ktorý uviedol, že MSP dostávajú od vlády značnú podporu zo štátneho rozpočtu, ktorú vie aj presne kvantifikovať. Je však potrebné podporovať v oblasti internacionalizácie všetky slovenské podniky, ktoré majú ambíciu presadiť sa na zahraničných trhoch, teda nie len MSP. S týmto vyjadrením sa plne stotožnil aj **V. Soták**.

**Predseda Dozornej Rady Asociácie zamestnávateľských zväzov a združení SR (AZZZ SR) Víťazoslav Moric** sa posťažoval, že podnikateľská verejnosť nie je o misiách vládnych činiteľov dostatočne informovaná. Uviedol taktiež, že niektorí ekonomickí diplomati sú nekompetentní a ich výber treba odpolitizovať.

Jeho slová následne spochybnil **generálny riaditeľ Eximbanky** **Dušan Keketi,** ktorý uviedol**,** žeSARIO v oblasti prípravy misií odvádza veľmi dobrú prácua**generálny riaditeľ SARIO R. Šimončič** doplnil, že všetky údaje o pripravovaných misiách sú pravidelne zasielané podnikateľom a zverejňované na webovej stránke agentúry SARIO. Počet miest pre niektoré misie je však obmedzený a tak výber niekedy závisí od sektorového zamerania misie alebo od výberu firiem zo strany kabinetu ústavného činiteľa.

**D. Keketi** doplnil, že bolo by potrebné, aby ekonomickí diplomati v rizikových krajinách boli oboznámení s limitmi Eximbanky pre tieto rizikové krajiny. Tým by podporovali expanziu slovenských firiem do týchto teritórií za pomoci nástrojov, ktoré Eximbanka poskytuje.

Na otázku kvality ekonomických diplomatov zareagoval minister **M. Lajčák**, ktorý uviedol, že ministerstvo venuje ich príprave mimoriadnu pozornosť a politické nominácie ekonomických diplomatov skončili prechodom agendy riadenia ekonomickej diplomacie na MZVaEZ SR (2011).

Na margo kritiky zástupcov podnikateľov v rade ohľadom nedostatočnej podpory slovenskej účasti na veľtrhoch a výstavách v zahraničí, štátny tajomník MH SR **R. Chovanec** uviedol, že Národný program, ktorý by mal zabezpečiť túto podporu pre MSP bude spustený až o tri mesiace. **Generálny riaditeľ Slovak Business Agency (SBA)** **M. Holák** upresnil, že SBA už v súčasnosti podporuje účasť slovenských podnikateľov na veľtrhoch a výstavách v zahraničí, za ostatné 3 roky podporili 250 začínajúcich firiem. Tento program sa však vzťahuje výlučne na začínajúce MSP. To vyvolalo výraznú nevôľu zástupcu klubu 500 V. Sotáka, ktorý požadoval, aby bola podpora poskytovaná všetkým podnikateľom. Bolo mu vysvetlené, že Národný program je financovaný z prostriedkov EÚ a z tohto dôvodu je zameraný na posilnenie internacionalizačných aktivít MSP, vrátane prezentácie podnikateľského potenciálu a poskytnutia bezplatných prezentačných, kooperačných a poradenských služieb MSP za účelom zvýšenia ich miery zapojenia do medzinárodnej spolupráce. Tá by mala stimulovať ich ďalší rozvoj a rast, posilňovať ich konkurencieschopnosť a postavenie v národnom hospodárstve, pričom bude zároveň vytvárať predpoklady na úspešný prienik na zahraničné trhy.

**R. Šimončič** potvrdil, že SARIO je pripravené realizovať Národný program ihneď po jeho schválení. Bude taktiež pokračovať v príprave podnikateľských misií sprevádzajúcich vládnych činiteľov. Potenciálnych účastníkov SARIO oslovuje podľa zamerania misie a cieľovej krajiny a informáciu vždy publikuje na webovej stránke, avšak misie sú vždy ohraničené počtom účastníkov. SARIO taktiež t.r. pripravuje tradičnú kooperačnú burzu a stretnutie podnikateľov s ekonomickými diplomatmi našich ZÚ, ako aj zahraničných ZÚ v SR.

**A. Beljajev** podčiarkol, že je nevyhnutné, aby informácie o misiách a veľtrhoch boli publikované včas dopredu, aby podnikatelia mali dostatok času pripraviť svoju účasť.

**Minister financií SR Peter Kažimír** uviedol, že SR má oproti konkurenčným krajinám značné rezervy v oblasti podpory zahraničného obchodu a vinní sú všetci zainteresovaní. Podporovať je podľa neho potrebné všetky podniky, ktoré na Slovensku platia dane a nielen MSP. Problémom taktiež je, že neexistuje koordinácia ciest ústavných činiteľov. Ako pozitívne vníma, že agentúra SACR bola zrušená a tiež, že kvalita práce agentúry SARIO sa zlepšila. Pokiaľ Rada príde s dobrými návrhmi zefektívnenia činnosti ekonomickej diplomacie, Ministerstvo financií SR ich vie podporiť a nájsť financie.

**Bod 3. Východiská pre vypracovanie Bielej knihy proexportnej politiky 2017**

Materiál predstavil štátny tajomník MH SR **R. Chovanec.** Uviedol, žeBiela kniha proexportnej politiky 2017 predstavuje nástroj priebežnej aktualizácie Stratégie vonkajších ekonomických vzťahov SR na obdobie 2014 - 2020 (ďalej iba „SVEV“). Má za cieľ aktualizovať kľúčovú časť SVEV, t.j. proexportné ciele a nástroje na podporu exportu, v súlade s požiadavkami členov RVPEI, klásť väčší dôraz na realizáciu proexportných aktivít. Pri tvorbe Bielej knihy bude MH SR vychádzať z navrhnutých a schválených východísk SVEV, pričom v budúcom období sa implementácia SVEV a jej hodnotenie zameria výlučne len na oblasť proexportnej politiky. Materiál bol prerokovaný a prijatý 22.2.2017 na rokovaní Pracovnej skupiny pre stratégiu vonkajších ekonomických vzťahov SR na obdobie 2014 - 2020 a pripomienky členov tejto pracovnej skupiny aj z PoRady vedenia MH SR boli do materiálu zapracované.

MH SR čaká podnety k proexportnej politike. Biela kniha by mala dospieť k stanoveniu 5-7 cieľov a nástrojov na ich realizáciu. Diskutujúci sa zhodli na tom, že nie sú potrebné slohové cvičenia, ale reálne kroky na podporu všetkých slovenských podnikov, nie len MSP. A. Beljajev dodal, že Slovensku chýba 50 rokov tvorby kapitálu, čo sa značne prejavuje na kapitálovej podvyživenosti slovenských podnikov. V. Sirotka uviedol, že pre MSP je dôležité odstraňovanie bariér v zahraničnom obchode.

Po ukončení diskusie k substantívnym bodom minister M. Lajčák uviedol materiály, ktoré boli predložené rade na vedomie a dal o nich sumárne hlasovať.

B. Materiály na vedomie:

* Plnenie opatrení na podporu implementácie Stratégie vonkajších ekonomických vzťahov SR na obdobie 2014 - 2020 (stav k 31.12.2016) (MH SR)
* Informácia o stave rokovaní o dohode o Transatlantickom obchodnom a investičnom partnerstve medzi EÚ a Spojenými štátmi americkými (MH SR)
* Informácia o stave rokovaní o dohodách o voľnom obchode medzi EÚ a tretími krajinami (najmä TTIP, Mercosur, Japonsko), ako aj pripravovaných rokovaní o dohodách o voľnom obchode s Austráliou, Novým Zélandom, Filipínami a ďalšími krajinami (MH SR)
* Nástroje vonkajšej pomoci EÚ v gescii rezortu MZVaEZ SR a návrh opatrení na zlepšenie zapojenia slovenských podnikateľských subjektov, štátnej a verejnej správy do projektov v novom rozpočtovom období EÚ 2014 – 2020 (MZVaEZ SR)
* Správa o stave a výsledkoch ekonomickej diplomacie za rok 2016 (MZVaEZ SR)

V rámci bodu rôzne MiZVaEZ informoval o :

* realizácii Národného dňa na EXPO 2017 v Astane (ústna informácia MiZVaEZ SR)
* príprave návrhu na odvolanie zástupcu SACR a menovanie zástupcu MDaV SR do RVPEI a návrhu príslušnej zmeny štatútu RVPEI v súvislosti so zmenou kompetencií (ústna informácia MiZVaEZ SR)

Následne minister M. Lajčák poďakoval prítomným za účasť a ukončil rokovanie Rady.

Rastislav Chovanec Miroslav Lajčák

 štátny tajomník minister zahraničných vecí

 Ministerstva hospodárstva SR a európskych záležitostí SR

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 01/01/2017**

z 15. marca 2017

**Program rokovania Rady vlády SR na podporu exportu a investícií**

predkladatelia:

minister zahraničných vecí a európskych záležitostí SR

minister hospodárstva SR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rada vlády SR na podporu exportu a investícií**

1. **súhlasí a schvaľuje**

A.1 program rokovania Rady dňa 15. marca 2017

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 02/01/2017**

z 15. marca 2017

**Návrhy inovatívnych foriem kapacitného posilnenia**

**ekonomickej diplomacie**

predkladateľ:

minister zahraničných vecí a európskych záležitostí SR

**Rada vlády SR na podporu exportu a investícií**

**A. berie na vedomie**

Návrhy inovatívnych foriem kapacitného posilnenia ekonomickej diplomacie

**B. ukladá**

 **ministrovi zahraničných vecí a európskych záležitostí**

zohľadniť návrhy členov Rady na zasadnutí pracovnej skupiny Rady pri tvorbe materiálu do vlády, v zmysle uznesenia vlády č. 499/2016/B1

Termín: 15. 6. 2017

RADA VLÁDY SR NA PODPORU EXPORTU A INVESTÍCIÍ



ZÁVERY RADY VLÁDY SR

NA PODPORU EXPORTU A INVESTÍCIÍ

**č. 03/01/2017**

z 15. marca 2017

**k Východiskám pre vypracovanie Bielej knihy proexportnej politiky 2017**

predkladateľ: minister hospodárstva SR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rada vlády SR na podporu exportu a investícií**

1. **schvaľuje**

A.1. Východiská pre vypracovanie Bielej knihy proexportnej politiky 2017

1. **ukladá**

 **ministrovi hospodárstva**

 B.1. predložiť materiál Biela kniha proexportnej politiky 2017 na rokovanie Rady vlády SR na podporu exportu a investícií

 *Termín: do 30.11.2017*

B.2. vypracovať Tretiu monitorovaciu správu o plnení cieľov Stratégie vonkajších ekonomických vzťahov SR na obdobie 2014 - 2020 v súlade s Východiskami pre vypracovanie Bielej knihy proexportnej politiky 2017

 *Termín: do 31.10.2017*

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 04/01/2017**

z 15. marca 2017

**Plnenie opatrení na podporu implementácie**

**Stratégie vonkajších ekonomických vzťahov SR na obdobie 2014 – 2020**

predkladateľ: minister hospodárstva SR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rada vlády SR na podporu exportu a investícií**

**A. berie na vedomie**

 A.1. Plnenie opatrení na podporu implementácie Stratégie vonkajších ekonomických vzťahov SR na obdobie 2014 - 2020 ku dňu 31.12.2016.

**B. ukladá**

 **ministrovi hospodárstva**

B.1. Predložiť v I. štvrťroku 2018 na rokovanie Rady vlády SR na podporu exportu a investícií informáciu o plnení opatrení na podporu implementácie Stratégie vonkajších ekonomických vzťahov SR na obdobie 2014 - 2020 ku dňu 31.12.2017.

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 05/01/2017**

z 15. marca 2017

**Informácia o stave rokovaní o dohode o Transatlantickom obchodnom a investičnom partnerstve medzi EÚ a Spojenými štátmi americkými**

 predkladateľ: minister hospodárstva SR

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Rada vlády SR na podporu exportu a investícií**

**A. berie na vedomie**

A.1. Informáciu o stave rokovaní o dohode o Transatlantickom obchodnom
a investičnom partnerstve medzi Európskou úniou a Spojenými štátmi americkými.

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 06/01/2017**

z 15. marca 2017

**Informácia o stave rokovaní o dohodách o voľnom obchode medzi EÚ a tretími krajinami (najmä TTIP, Mercosur, Japonsko), ako aj pripravovaných rokovaní o dohodách o voľnom obchode s Austráliou, Novým Zélandom, Filipínami a ďalšími krajinami**

 predkladateľ: minister hospodárstva SR

**Rada vlády SR na podporu exportu a investícií**

**A. berie na vedomie**

Informáciu o stave rokovaní o dohodách o voľnom obchode medzi EÚ a tretími krajinami (najmä TTIP, Mercosur, Japonsko), ako aj pripravovaných rokovaní o dohodách o voľnom obchode s Austráliou, Novým Zélandom, Filipínami a ďalšími krajinami ku dňu 31.01.2017.

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 07/01/2017**

z 15. marca 2017

**Nástroje vonkajšej pomoci EÚ v gescii rezortu MZVaEZ SR a návrh opatrení na zlepšenie zapojenia slovenských podnikateľských subjektov, štátnej a verejnej správy do projektov v novom rozpočtovom období EÚ 2014 – 2020**

predkladateľ: minister zahraničných vecí a európskych záležitostí SR

**Rada vlády SR na podporu exportu a investícií**

**A. berie na vedomie**

informáciu o nástrojoch vonkajšej pomoci EÚ v gescii rezortu MZVaEZ SR a návrh opatrení na zlepšenie zapojenia slovenských podnikateľských subjektov, štátnej a verejnej správy do projektov v novom rozpočtovom období EÚ 2014 – 2020

B. **ukladá**

všetkým členom Rady informovať o nástrojoch vonkajšej pomoci EÚ členov jednotlivých organizácií

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 08/01/2017**

z 15. marca 2017

**Správa o stave a výsledkoch ekonomickej diplomacie za rok 2016**

predkladateľ: minister zahraničných vecí a európskych záležitostí SR

**Rada vlády SR na podporu exportu a investícií**

1. **berie na vedomie**

Správu o stave a výsledkoch ekonomickej diplomacie za rok 2016

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 09/01/2017**

z 15. marca 2017

**Informácia o realizácii národného dňa na EXPO 2017 v Astane**

predkladateľ: minister zahraničných vecí a európskych záležitostí SR

**Rada vlády SR na podporu exportu a investícií**

1. **berie na vedomie**

Informáciu o realizácii Národného dňa na EXPO 2017 v Astane

RADA VLÁDY SR NA PODPORU EXPORTU A INVESTÍCIÍ



Návrh

ZÁVEROV RADY VLÁDY SR

NA PODPORU EXPORTU A INVESTÍCIÍ

**č. 10/01/2017**

z 15. marca 2017

Príprava návrhu na odvolanie zástupcu SACR a menovanie zástupcu MDaV SR do RVPEI a návrhu príslušnej zmeny štatútu RVPEI v súvislosti so zmenou kompetencií

predkladatelia: minister zahraničných vecí a európskych záležitostí SR

 minister hospodárstva SR

**Rada vlády SR na podporu exportu a investícií**

1. **berie na vedomie**

Návrh na odvolanie zástupcu SACR a menovanie zástupcu MDaV SR do Rady a návrh príslušnej zmeny štatútu Rady v súvislosti so zmenou kompetencií

1. **ukladá**

ministrovi zahraničných vecí a európskych záležitostí SR predložiť na rokovanie vlády SR zmenu štatútu Rady v súvislosti s odvolaním zástupcu SACR a menovaním zástupcu MDaV SR

T: 30. 4. 2017

1. **ukladá**

ministrovi zahraničných vecí a európskych záležitostí SR predložiť predsedovi vlády SR návrh odvolacieho dekrétu zástupcu SACR a návrh menovacieho dekrétu zástupcu MDaV SR

T: 30. 5. 2017